Det er ikke hver dag, at direktøren for KUNSTEN i Aalborg får en tosset idé serveret i telefonen. - Jeg blev meget glad, da jeg for et par uger siden blev ringet op af en dame, der - som hun selv sagde - havde fået en tosset idé, siger museumsdirektør Gitte Ørskou. Damen i røret havde nemlig besluttet at købe to Trampedach-figurer til Kunsten, da de var til salg for nylig. De to figurer forestiller Trampedachs egen kone og søn. - Der er tale om to meget vigtige værker fra Trampedachs produktive og internationale år i 70'erne, og værkerne supplerer Kunstens Trampedach-samling utroligt fint, siger Gitte Ørskou. Kunsten har gennem årene fået mange donationer fra private samlere og fonde, men det hører til sjældenhederne, at en borger selvstændigt køber værker med henblik på at give dem til museet. - At en borger selv tager et sådant initiativ er meget vigtigt for museet, og det er en smuk gestus, når en borger ønsker at gøre disse værker tilgængelige for alle nordjyder, siger museumsdirektøren. Den glade giver ønsker at være anonym, men værkerne er allerede sat op på Kunsten i et særligt Trampedach-rum. KUNSTEN ønsker ikke at oplyse prisen på værkerne. Men der er tale om et seks-cifret beløb.
Takket være en gavmild aalborgenser, har Kunsten netop udvidet samlingen af vigtige værker.